Diari Oficial de la Generalitat Valenciana


Sumari del DOGV 8898, del 04-09-2020 (2020/6913)

RESOLUCIÓ de 26 d'agost de 2020, de la Direcció General de Medi natural i d'Avaluació Ambiental, per la qual s'ordena publicar l'informe ambiental i territorial estratègic corresponent a l'expedient 3/7511-MDM Ontinyent.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8898

Data del DOGV
:   04-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6913


Data del document
:   26-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 26 d'agost de 2020, de la Direcció General de Medi natural i d'Avaluació Ambiental, per la qual s'ordena publicar l'informe ambiental i territorial estratègic corresponent a l'expedient 3/1962-UVG Ontinyent. [2020/6913]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 3/2356-VMB Ontinyent.  
  
«Informe ambiental i territorial estratègic  
Objecte: modificació puntual número 15 Sòl urbà industrial d'Ontinyent  
Tràmit: avaluació ambiental estratègica de la modificació del Pla  
  
Promotor: Ajuntament d'Ontinyent  
Autoritat substantiva: Comissió Territorial d'Urbanisme  
Localització: Ontinyent (València)  
Expedient: 3/7462-SGW  
  
La Comissió d'Avaluació Ambiental, en la sessió del 12 de desembre de 2019, va adoptar aquest acord:  
Vista la proposta d'informe ambiental i territorial estratègic de modificació puntual número 15, Sòl urbà industrial, del Pla general d'Ontinyent, en aquests termes:  
  
A. Fonaments pels quals se sotmet la modificació a avaluació ambiental estratègica.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP), en la qual s'estableix (art. 46) que són objecte d'avaluació ambiental i territorial estratègica ordinària els plans i els programes, així com les seues modificacions, que adopten o aproven una administració pública i l'elaboració i l'aprovació dels quals exigisca una disposició legal o reglamentària o un acord del Consell.  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
En la LOTUP s'estableix (art. 46), que són objecte d'aquesta avaluació ambiental i territorial estratègica ordinària els plans i els programes, així com les seues modificacions, que adopte i aprove una administració pública i l'elaboració i l'aprovació dels quals exigisca una disposició legal o reglamentària o un acord del Consell, complint els supòsits de l'apartat 1 d'aquest article.  
D'acord amb el que l'estipula l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i tenint en compte els criteris establits en l'annex VIII de la Llei, tot això amb la consulta prèvia a les administracions públiques afectades i d'acord amb les fases de la tramitació exposades en l'article 49.  
  
B. Document inicial estratègic  
B.1. Documentació aportada  
En data 7 de gener de 2019, la modificació puntual número 15, Sòl urbà industrial, del Pla general d'Ontinyent va entrar del Servei Territorial d'Urbanisme de València al Servei d'Avaluació Ambiental Estratègica, motivada per la necessitat de solucionar aquesta problemàtica, a l'efecte que l'òrgan ambiental s'hi pronuncie:  
  
- Modificació A. Zona Antiga Mesta  
· Es classifica com a sòl urbà, xarxa viària (actualment classificat com a sòl no urbanitzable protegit) el viari actual i urbanitzat adjacent al sòl urbà industrial.  
- Modificació B. Àrea de repartiment Flassades-Batans i unitats d'execució Flassades i Batans.  
· Se suprimeix la unitat d'execució Flassades-Diables i es redelimita l'àrea de repartiment actual. Al mateix temps s'amplia la xarxa viària amb la continuació cap a l'oest del carrer Telers.  
- Modificació C. Zona al voltant del carrer Llançadores.  
· Es delimita una unitat d'execució i àrea de repartiment que abasta els terrenys de sòl urbà no urbanitzats en l'entorn del carrer Llançadores i s'amplia la xarxa viària de la zona amb dos nous carrers.  
La documentació remesa en suport informàtic consisteix en:  
- Esborrany del Pla i document inicial estratègic de la modificació puntual número 15, Sòl urbà industrial, del Pla general d'Ontinyent.  
  
El 24 de gener de 2019 es comunica l'obertura de l'expedient a l'Ajuntament d'Ontinyent (exp. 03/2968-YTX).  
B.2. Informació territorial  
El municipi d'Ontinyent, situat a la comarca de la Vall d'Albaida a la província de València, té una població de 35.534 habitants (segons l'IVE a 01.01.2016). La superfície del terme municipal és de 125,43 km². Se situa a una altitud de 353 i a 84,4 km de València.  
  
Limita amb els termes municipals de Fontanars dels Alforins a l'oest; Moixent, Vallada i Aielo de Malferit al nord, Agullent a l'est i Banyeres de Mariola, Bocairent i Alfafara al sud.  
El terme està flanquejat per dues serralades: al nord, la Solana, i al sud, l'Ombria. Ambdues tanquen una àmplia vall central que s'obri cap a l'est, en la qual s'han desenvolupat les activitats urbanístiques, industrials i agrícoles. L'ocupació urbanística s'estén, a més del mateix nucli urbà, en un conjunt bastant extens de segones residències disseminades i amb una densitat elevada.  
B.3. Planejament vigent  
El planejament urbanístic d'Ontinyent, en vigor, es defineix a través del Pla general d'Ontinyent, aprovat definitivament per la Comissió Territorial d'Urbanisme de València mitjançant l'Acord de l'1 de desembre de 2006 i publicat en el DOGV en data 17 de maig de 2007.  
  
El Pla general d'ordenació urbana d'Ontinyent es va avaluar ambientalment, mitjançant una declaració d'impacte ambiental acceptable amb condicionants de data 28 de novembre de 2005 (exp. 77/0653-OXT).  
B.4. Situació actual i problemàtica que cal resoldre  
La modificació número 15 del Pla general afecta tres zones situades totes en sòl urbà industrial i es redacta amb l'objectiu comú d'adequar l'ordenació estructural i detallada de diferents zones del sòl urbà d'ús industrial a la realitat urbanitzada, els acords i els convenis subscrits amb propietaris i l'adequació de l'ordenació per a gestionar millor el sòl urbanitzat o pendent d'urbanitzar.  
  
Modificació A. Zona Antiga Mesta  
Terrenys classificats com a sòl urbà industrial i situats al sud de la CV-81, que té com a límits físics identificables l'av. Albaida, que continua en el camí del Fanal i el camí Vell d'Agullent. Té forma trapezoidal rectangular, amb un costat curt inclinat recolzat en el camí del Fanal i amb els dos costats llargs inclinats respecte al traçat de la CV-81.  
  
Aquest sòl està delimitat en els plans d'ordenació estructural i ordenació detallada del Pla general d'Ontinyent aprovat l'any 2007, que constitueix el planejament municipal vigent.  
  
  
Limitant amb la zona urbana, hi ha una xarxa viària amb diferent grau d'urbanització. El camí del Fanal i el camí Vell d'Agullent fins a l'inici de la senda dels Cinc Germans, disposa d'accés rodat pavimentat, vorera pavimentada, enllumenat públic, subministrament d'energia elèctrica i evacuació d'aigües residuals. Està identificat en la imatge anterior com a viari urbanitzat.  
La resta de la xarxa viària, tram de camí Vell d'Agullent a l'est de senda dels Cinc Germans i el mateix camí de la senda dels Cinc Germans disposa d'accés rodat pavimentat, subministrament d'energia elèctrica i evacuació d'aigües residuals. Està identificat en la imatge anterior com a viari obert amb urbanització parcial.  
En definitiva, aquests viaris disposen de les condicions d'urbanització de la xarxa viària que permeten gestionar les parcel·les adjacents mitjançant el sistema d'actuacions aïllades per necessitar només obres accessòries d'urbanització adjacents a la parcel·la per a obtindre la condició de solar.  
La problemàtica urbanística que es pot plantejar en aquesta zona de sòl urbà industrial per a poder complir el fi i les previsions del Pla general i poder completar l'edificació de l'illa de cases és la no definició de la xarxa viària que dona suport a l'illa en els plànols del Pla general.  
Encara que existeix físicament el viari urbanitzat que dota de la condició de solar als terrenys edificats i permet el desenvolupament adequat de les activitats actuals i la implantació de noves activitats.  
Per tant, cal considerar que és un element necessari per a desenvolupar les previsions del Pla preveure l'existència de la xarxa viària que assenyalem. Reforçant aquesta idea i aquesta conclusió trobem aquests fets:  
- Existència de la xarxa viària i urbanització d'aquesta  
· Resulta, com hem analitzat, que aquesta xarxa viària existeix, ha existit històricament, ha servit de suport per a l'edificació en aquesta zona de sòl urbà i al llarg del temps l'Ajuntament ha concedit llicències. Està formada per la continuïtat de l'av. d'Albaida (després de travessar la CV-81), el camí del Fanal, el camí Vell d'Agullent i el camí Senda dels Cinc Germans.  
- Camí Senda dels Cinc Germans  
· D'altra banda, es dona la circumstància que part del traçat del camí Senda dels cinc Germans travessa la zona qualificada actualment com a sòl d'ús industrial i, per tant, té la classificació de sòl urbà i qualificació d'industrial, quan en realitat es tracta d'una xarxa viària històrica i amb un llarg traçat que continua més enllà de la zona industrial.  
  
· Òbviament, es tracta d'un error en la delimitació de la zona industrial, perquè aquesta xarxa viària no pot tallar-se ni ha de tallar-se, ni construir sobre el traçat. Hi ha mateix error, per absència en la delimitació i definició de la xarxa viària, potser perquè es tracta d'una delimitació que s'arrossega de planejaments antics en els documents urbanístics dels quals la xarxa viària existent es considerava definida per se, per la seua pròpia existència.  
Modificació B. Àrea de repartiment Flassades-Batans  
La zona que cal modificar són els terrenys inclosos en l'àrea de repartiment Flassades-Batans del sòl urbà industrial d'Ontinyent. L'àrea de repartiment va ser delimitada en l'homologació zona nord sòl urbà industrial carretera d'Albaida.  
L'homologació, aprovada definitivament per la CTU el 4 d'octubre de 2001, abasta el sòl urbà industrial situat al nord de l'av. del Tèxtil, que l'anterior pla general denominava carretera d'Albaida, més conegut com a polígon industrial el pla. L'homologació va modificar l'ordenació estructural i ordenació detallada d'aquest àmbit.  
  
En l'ordenació estructural va delimitar una nova àrea de repartiment en el sòl urbà (Flassades-Batans) amb 2 unitats d'execució per al desenvolupament mitjançant actuacions integrades, les OE Flassades i OE Batans.  
El nou pla general d'Ontinyent aprovat l'any 2007, després de l'aprovació definitiva de l'homologació, va incorporar l'ordenació urbanística de l'homologació sense modificar-la, per la qual cosa està vigent l'homologació zona nord sòl urbà industrial carretera d'Albaida amb les seues determinacions, delimitació de l'àmbit de l'àrea de repartiment Flassades-Batans i unitats d'execució amb les fitxes de gestió de cada unitat d'execució contingudes en l'homologació.  
L'Ajuntament ha impulsat i executat dues actuacions urbanitzadores que han repercutit en la urbanització de la xarxa primària viària inclosa en l'OE i en l'àrea de repartiment:  
- Dins de les obres efectuades en l'execució de nova carretera de connexió de la CV-81 amb la C-650. Accessos al pont del pla. S'han urbanitzat parcialment el carrer Flassades i la rotonda en la intersecció Flassades-Batans.  
- Amb les obres d'execució de la rotonda de c/ Flassades-av. del Tèxtil, s'ha urbanitzat aquesta rotonda i la connexió amb el carrer Flassades.  
Les gestions i actuacions urbanístiques i municipals han propiciat que actualment en l'àmbit de l'àrea de repartiment Flassades-Batans s'hagen produït aquests fets:  
- S'ha executat la rotonda en la intersecció Flassades-av. del Tèxtil.  
  
- S'ha obtingut el sòl dotacional necessari per a obrir el carrer Flassades a l'ús públic.  
- S'han executat obres d'urbanització al carrer Flassades que permeten el trànsit rodat per via pavimentada en tot el traçat del carrer.  
  
- S'ha urbanitzat quasi completament el tram sud del carrer Flassades, i parcialment el tram nord.  
- S'ha obtingut el sòl necessari i s'ha executat la rotonda en la intersecció Flassades-Batans.  
  
  
En definitiva, s'ha aconseguit obrir al públic i al trànsit i urbanitzar quasi completament tot l'eix que comunica l'av. del Tèxtil amb el pont del Pla i la CV-650, format pel conjunt rotonda Flassades-av. Tèxtil-carrer Flassades-rotonda Flassades-Batans. Aquest conjunt està qualificat com a xarxa primària viària en el Pla general de 2007.  
Modificació C. Zona al voltant del carrer Llançadores  
La zona de sòl urbà industrial al voltant del carrer Llançadores se situa entre l'av. del Tèxtil, les instal·lacions de Colortex i la unitat urbanitzada del sector 30 bis. És una zona per urbanitzar amb algunes edificacions industrials, en la qual es donen dues situacions urbanístiques:  
  
- Terrenys inclosos en una unitat d'execució delimitada en el Pla general i remesos, per tant, al règim d'actuacions integrades. Es tracta de l'OE carrer número 6.  
- Terrenys no inclosos en cap àmbit de gestió ni urbanització, ni unitat d'execució i, per tant, en el règim d'actuacions aïllades, fet que complica molt la gestió urbanística en una zona per urbanitzar quasi completament.  
  
  
La unitat d'execució conté en la delimitació part de dos vials que cal urbanitzar: Un tram de l'av. del Tèxtil adjacent a les parcel·les A i B i un tram del carrer número 6.  
El tram corresponent a l'av. del Tèxtil està totalment urbanitzat, amb la rotonda que connecta amb el carrer número 6 executada i la connexió amb els serveis urbanístics bàsics disponible a l'inici del carrer de les Llançadores.  
El tram a l'inici del carrer de les Llançadores des de l'av. del Tèxtil està obert a l'ús públic únicament en la part que es correspon amb la parcel·la B, que es troba asfaltat i permet entrar i eixir de la rotonda situada sobre l'av. del Tèxtil. No disposa d'altres serveis urbanístics. La resta del carrer inclòs en la unitat no està oberta a l'ús públic ni, per tant, urbanitzada.  
  
En aquesta zona hi ha dos inconvenients per a una gestió correcta d'aquests sòls que permeta urbanitzar el viari i edificar les parcel·les:  
  
- L'existència de parcel·les interiors que no disposen en l'àmbit actual d'accés al viari previst en l'ordenació, la qual cosa provocarà una reparcel·lació amb grans parcel·les adjudicades.  
- I la no-previsió de la gestió mitjançant una actuació integrada.  
Això motivarà que en el moment en què hi haja interés pel seu desenvolupament o per a implantar-se alguna activitat o indústria, serà difícil fer-ho en un termini breu o impossible pels motius indicats anteriorment.  
B.5. Objecte i justificació de la proposta  
Modificació A. Zona antiga Mesta  
La modificació del Pla general consisteix en la definició gràfica en els plànols del Pla general de la xarxa viària actual a l'oest i sud de la zona industrial: continuació de l'av. Albaida al sud de la CV-81; rotonda amb la qual connecta; camí del Fanal fins a l'inici del camí Vell d'Agullent; camí Vell d'Agullent i la senda dels Cinc Germans en l'àmbit que travessa la zona industrial actual, tal com figura en els d'ordenació. Aquests sòls es qualifiquen com a xarxa viària del sòl urbà industrial.  
  
En el pla general vigent, part d'aquests terrenys estan classificats com a sòl no urbanitzable de protecció agrícola-paisatgística. SNUPAP, per la qual cosa formalment la modificació suposa dos canvis:  
- Un canvi de classificació de sòl no urbanitzable protegit agrícola-paisatgística. SNUPAP a sòl urbà industrial (SUIND). I la qualificació com a sòl dotacional públic de xarxa viària.  
- Un canvi de qualificació de sòl d'ús industrial privat a sòl dotacional públic de xarxa viària.  
  
Fet que suposa una disminució del SNUPAP i un increment en la mateixa superfície del SUIND. Aquest nou sòl industrial es qualifica com a sòl dotacional públic de xarxa viària. I la xarxa viària s'incrementa també pel canvi de qualificació de part del sòl actual d'ús industrial privat a xarxa viària. Les superfícies d'aquests canvis són:  
  
Classificació del sòl industrial  
Disminució de SNUPAP 3.748,98  
Increment de SUIND 3.748,98  
Classificació del sòl protegit  
Disminució de sòl industrial 195,82  
Increment de sòl públic de xarxa viària 3.944,80  
  
  
S'incrementa, per tant, el sòl dotacional públic de xarxa viària i es redueix conseqüentment l'edificabilitat industrial.  
És una modificació de l'ordenació estructural i, per tant, d'aprovació autonòmica, excepte si els Serveis Territorials d'Urbanisme en fan una consideració diferent.  
El vial delimitat sobre la traça de la senda dels Cinc Germans s'amplia fins a una amplària suficient per a una situació de sòl urbà consolidat. La gestió, l'obtenció del sòl i la urbanització aniran a càrrec dels terrenys beneficiats per l'operació.  
Modificació B. Àrea de repartiment Flassades-Batans  
La modificació del Pla general consisteix a redelimitar l'àrea de repartiment Flassades-Batans, excloent-ne els terrenys de la unitat d'execució Flassades-Diables, i mantindre la unitat d'execució Batans amb xicotets ajustos en la delimitació com una actuació integrada que constitueix en si una àrea de repartiment. Remetre al règim de gestió urbanística mitjançant actuacions aïllades als sòls que formaven part de la unitat d'execució Flassades-Diables i recuperar com a xarxa viària el tram del carrer Telers entre els carrers Flassades i l'Ordim. Tots els canvis es produeixen en sòl urbà industrial.  
  
Per això, formalment la modificació suposa canvis en l'ordenació estructural i en la detallada:  
- Ordenació estructural:  
· Redelimitació de l'àrea de repartiment Flassades-Batans i de la unitat d'execució Batans.  
· Supressió de la de la unitat d'execució Flassades-Diables.  
· Remissió al règim d'actuacions asilades dels sòls anteriorment inclosos en l'àrea de repartiment Flassades-Batans.  
· Protegit agrícola-paisatgística. SNUPAP a sòl urbà industrial (SUIND). I la qualificació com a sòl dotacional públic de xarxa viària.  
  
- Ordenació detallada:  
· Un canvi de qualificació de sòl d'ús industrial privat a sòl dotacional públic de xarxa viària.  
La modificació suposa, per tant, una disminució del sòl d'ús industrial i un increment del sòl dotacional públic de xarxa viària. Les superfícies d'aquests canvis són:  
  
Classificació del sòl  
Disminució de sòl industrial 4.289,13  
Increment de sòl públic de xarxa viària 4.289,13  
  
  
S'incrementa, per tant, el sòl dotacional públic de xarxa viària i es redueix conseqüentment el sòl i l'edificabilitat industrial.  
És una modificació de l'ordenació estructural i, per tant, d'aprovació autonòmica, excepte si els Serveis Territorials d'Urbanisme en fan una consideració diferent.  
Modificació C. Zona al voltant del carrer Llançadores.  
La modificació del Pla general consisteix a delimitar una àrea de repartiment amb una actuació integrada mitjançant una unitat d'execució en els terrenys de sòl urbà situats entre el carrer Llançadores, Colortex i el sector 30 bis. I delimitar dos nous trams de xarxa viària, un en direcció nord-sud, des del carrer Llançadores cap al sud i un altre en el límit aquest del sòl urbà per a donar més accés i connexions al sòl industrial. Tots els canvis es produeixen en sòl urbà industrial. Formalment, la modificació suposa canvis en l'ordenació estructural i en la detallada:  
  
- Ordenació estructural:  
· Delimitació de la nova àrea de repartiment i actuació integrada Llançadores, identificada en els plànols amb el nom a.a.1.  
- Ordenació detallada:  
· Delimitació de tres actuacions aïllades i una unitat d'execució.  
  
· Canvi de qualificació de sòl d'ús industrial privat a sòl dotacional públic de xarxa viària, i delimitació de dos nous trams de xarxa viària.  
  
  
Les superfícies d'aquests canvis són:  
  
Classificació del sòl  
Disminució de sòl industrial 3.608,81  
Increment de sòl públic de xarxa viària 3.608,81  
  
  
S'incrementa, per tant, el sòl dotacional públic de xarxa viària i es redueix conseqüentment el sòl i l'edificabilitat industrial.  
És una modificació de l'ordenació estructural i, per tant, d'aprovació autonòmica, excepte si els serveis territorials d'Urbanisme en fan una consideració diferent.  
B.6. Alternatives proposades i selecció  
Dins del document inicial estratègic es planteja l'alternativa 0, és a dir, no aprovar les modificacions i el manteniment, per tant, de la regulació i la normativa vigent, i mantindre la problemàtica i els inconvenients que es detallen en l'esborrany de la modificació proposada, o bé les alternatives descrites en aquest esborrany i que s'assenyalen a continuació:  
Modificació A. Zona Antiga Mesta  
Alternativa 1. Delimitació de la xarxa viària annexa a la zona urbana industrial ja classificada  
- Aquesta solució consistiria a delimitar com a xarxa viària en sòl urbà la xarxa viària actual que dona servei a la zona industrial, que històricament ha existit i ha servit d'accés i de suport a les edificacions i parcel·les existents en aquesta zona.  
- Estaria formada la continuació de l'av. Albaida al sud de la CV-81; la rotonda amb la qual connecta; el camí del Fanal fins a l'inici del Camí Vell d'Agullent; el camí Vell d'Agullent fins al final de la zona industrial i el camí Senda dels Cinc Germans fins al final de la zona industrial.  
  
- El vial que cal delimitar sobre la traça de la Senda dels Cinc Germans haurà d'ampliar-se amb una amplària suficient a les edificacions i parcel·les que dona suport i la seua situació de sòl urbà consolidat. La gestió, l'obtenció del sòl i la urbanització hauran d'anar a càrrec dels terrenys beneficiats per l'operació.  
Alternativa 2. Estudiar una nova delimitació de la zona urbana industrial i la seua xarxa viària reclassificant sòl de l'entorn, englobant les edificacions de característiques industrials.  
- El sòl que circumda la zona industrial està classificat com a sòl no urbanitzable d'especial protecció per raó dels seus valors agraris i de preservació del medi rural, d'acord amb l'article 1.56 de l'ONU.  
  
- Aquesta classe de sòl comprén els terrenys que són objecte de protecció per raó dels seus valors agraris i de preservació del medi rural. Es tracta de sòls amb notable aptitud per al cultiu agrícola.  
  
- S'estableixen dues categories de sòl:  
· Sòl no urbanitzable d'especial protecció pel seu valor agrícola (SNUPA).  
· Sòl no urbanitzable d'especial protecció pel seu valor agrícola i paisatgístic (SNUPAP). En aquesta segona categoria SNUPAP es classifiquen els terrenys al voltant de la zona industrial.  
- L'entorn de la zona industrial està bastant antropitzat i hi ha amb una presència significativa d'habitatges unifamiliars i alguna instal·lació de tipus industrial o de serveis.  
- Aquests terrenys no només estan protegits pel seu valor agrícola, sinó també pel paisatgístic. Un increment de la petjada de sòl industrial en el territori perjudicaria el valor paisatgístic dels terrenys i n'alteraria la percepció visual.  
No es considera convenient ni viable, mediambientalment ni urbanísticament, classificar nou sòl d'ús industrial per aquests motius:  
  
- No ho permeten les mateixes determinacions del Pla general per haver-hi sòl urbanitzable industrial sense desenvolupar.  
- El sòl que s'ha de reclassificar té la classificació de sòl no urbanitzable protegit, ja que el Pla ha identificat uns valors que cal protegir i impedeix que es transforme i s'urbanitze.  
- Es tracta d'un sòl amb un valor paisatgístic que fa aconsellable no alterar-ne la percepció visual amb nous usos industrials.  
- En el terme municipal hi ha altres sòls no urbanitzables no protegits que tindrien més capacitat, arribat el cas i si fora necessari, per a albergar nous usos industrials mitjançant reclassificacions de sòl.  
  
La primera alternativa és la millor. Es tracta d'una solució urbanística més senzilla i ajustada als fins que es vol aconseguir: Delimitar en els plans del Pla general la xarxa viària actual associada a la zona urbana. Això permetrà tindre definits gràficament en els documents urbanístics els elements de xarxa viària de sòl urbà actuals i vinculats a la zona urbana industrial, de manera idèntica a la resta de sòls urbans classificats en el pla.  
Modificació B. Àrea de repartiment Flassades-Batans  
Una vegada resolta la condició d'agent urbanitzador, l'Ajuntament podria optar per:  
Alternativa 1. Continuar la programació de la UE Flassades mitjançant la gestió directa.  
Alternativa 2. Redelimitar l'àrea de repartiment, excloent-ne els terrenys de la unitat d'execució Flassades-Diables. Suprimir aquesta unitat canviant el règim de gestió dels terrenys inclosos en aquesta al règim de gestió d'actuacions aïllades.  
Per a optar per una solució o una altra caldria valorar la viabilitat de cadascuna de les alternatives, el compliment de l'interés general en cada cas i la necessitat de continuar una actuació integrada.  
- Quant a l'interés general, aquest es pot considerar complit només està obert a l'ús públic i al trànsit viari, i executada quasi completament la urbanització del sistema viari primari necessari per a desenvolupar correctament el polígon industrial el Pla:  
· L'eix viari del carrer Flassades i les seues connexions, qualificat com a xarxa primària viària en el Pla general vigent i que connecta els accessos nord i est a Ontinyent mitjançant el pont del pla.  
- Igualment té la qualificació de xarxa primària viària el carrer Batans, límit nord de l'àrea de repartiment en la UE Batans, l'actuació, a l'est de la rotonda Flassades-Batans.  
· Aquest viari actualment no està obert, en l'àmbit de la UE Batans, ni tampoc en el traçat fora de la unitat, tant a l'est com a l'oest, per la qual cosa en aquests moments no cal obtindre'l ni urbanitzar-lo, ja que no connectaria amb cap viari urbanitzat.  
  
· La resta de trams d'aquest carrer Batans s'inclou també en unitats d'execució. Per tant, no és fonamental urbanitzar en aquests moments.  
  
- La continuïtat de la gestió de l'actuació tal com està dissenyada i aprovada, de manera forçosa i sense la voluntat dels propietaris, no és viable amb la legislació actual.  
- La necessitat d'executar la urbanització completa de totes dues actuacions d'urbanització integrades mitjançant la gestió directa, en funció de l'interés general, ja no es dona perquè, com hem indicat, ja estan urbanitzats els elements viaris fonamentals per a l'interés general.  
  
- Com a criteri general, el sistema de gestió hauria de ser el següent en funció de les característiques de cada tipus de sòl:  
· En terrenys en situació de semiconsolidació, amb parcel·les edificades, sòl dotacional cedit en part o en tot el front viari i urbanització executada totalment o parcialment, el sistema de gestió adequat és el d'actuacions aïllades que permeten completar les cessions i la urbanització del front viari.  
· En terrenys vacants d'edificació i sense cessió de sòl dotacional ni urbanització, el sistema de gestió adequat és el d'actuacions integrades que permeten obtindre i urbanitzar conjuntament el sòl dotacional viari.  
  
- D'acord amb el criteri anterior, canviar la gestió d'actuació integrada a actuació aïllada en la unitat d'execució Flassades-Diables és possible atés el grau d'urbanització actual, que en un futur permetrà cedir el sòl dotacional que constitueix el front viari de cada parcel·la i la seua urbanització per a obtindre la condició de solar.  
- Caldria, per contra, mantindre l'actuació integrada de la UE Batans, ja que en l'àmbit d'aquesta unitat el viari inclòs, carrer Batans, no està ni cedit ni urbanitzat en cap tram.  
· El manteniment d'aquesta actuació integrada és coherent amb el sistema de gestió previst en el Pla general per a la urbanització del carrer Batans. Així, a l'est de l'àmbit de la UE Batans en el Pla general estan delimitades: La UE IND-1, el sector de sòl urbanitzable PLA 2.  
· La unitat s'haurà de redelimitar d'acord amb criteris de consolidació d'edificació i constituirà en si mateixa una àrea de repartiment.  
- Quant al tram del carrer Telers que es va suprimir, havent decaigut els condicionants que van portar a això, d'acord amb l'interés general és procedent recuperar-lo com a xarxa viària de caràcter públic, i incrementar així el sòl dotacional públic i les connexions viàries de la zona industrial.  
· Els trams no cedits es gestionaran mitjançant actuacions aïllades.  
  
Per tant, s'opta per l'alternativa 2: redelimitar l'àrea de repartiment suprimint-ne la unitat d'execució Flassades-Diables, mantindre el règim d'actuacions integrades de la UE Batans i remetre al règim d'actuacions aïllades l'àmbit de la UE Flassades-Diables  
Modificació C. Zona al voltant del carrer Llançadores  
Preveient aquesta situació, l'Ajuntament pot plantejar disposar dels mecanismes que permeten, en el moment que calga, gestionar, reparcel·lar i urbanitzar la zona. Per a això seria necessari modificar l'ordenació del Pla general per a:  
- Delimitar una àrea de repartiment i unitats d'execució per a poder fer efectiva l'equidistribució de beneficis i càrregues, reparcel·lar els terrenys, obtindre el sòl dotacional viari i urbanitzar de manera conjunta la de xarxa viària.  
- Modificar l'ordenació detallada introduint un nou viari que puga donar accés viari a un nombre major de parcel·les i de dimensions no excessivament grans i que dote el viari en sòl urbà amb una continuïtat per a la qual no calga desenvolupar el sòl urbanitzable adjacent.  
  
  
C. Possibles efectes sobre el medi ambient  
Les 3 modificacions plantejades en total en el document inicial estratègic no afecten sòls amb característiques naturals especials, ja que se situen en sòl urbà, no està afectat cap àmbit amb rang de protecció reconegut, ni produeix efectes negatius sobre el desenvolupament equilibrat de territori.  
Les modificacions no afecten en cap aspecte les infraestructures de carreteres, ferroviàries, d'energia o de comunicacions. Igualment, amb les modificacions proposades no es produeix cap segellament o explotació intensiva del sòl, sinó que es redueix el sòl d'ús industrial.  
  
Quant als efectes sobre elements estratègics, no es preveuen efectes sobre el patrimoni cultural.  
  
D. Consultes fetes  
Per part de la direcció general competent, com a òrgan ambiental, s'ha sotmés a consultes el document inicial estratègic, segons el que es disposa en l'artículo 51 de la LOTUP, a fi de definir el contingut de l'Estudi ambiental i territorial estratègic (EATE) a aquestes administracions perquè, si ho estimen oportú, li formulen suggeriments:  
  
Consulta Informe Administració consultada  
28/01/19 09/12/19 Conselleria d'Habitatge, Obres Públiques i Vertebració del Territori  
Servei d'Urbanisme Direcció Territorial de València  
28/01/19 03/12/19 Conselleria d'Habitatge, Obres Públiques i Vertebració del Territori  
SDG Ordenació del Territ. Urbanisme i Paisatge. Infr. Verda i Paisatge  
  
  
Nota: els informes rebuts es publicaran en el web http://www.agroambient.gva.es/eae juntament amb el document ambiental corresponent.  
  
E. Valoració dels possibles efectes sobre el medi ambient  
Analitzat el document inicial estratègic i els informes rebuts, es valoren els possibles efectes d'aquesta modificació puntual núm. 15 Sòl urbà industrial del Pla general d'Ontinyent, seguint els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
  
Així, tenint en consideració les característiques de la modificació, amb aquesta es pretén desenvolupar les modificacions puntuals del Pla general d'Ontinyent, situades totes en sòl urbà industrial i que es redacten amb l'objectiu comú d'adequar l'ordenació estructural i detallada de diferents zones del sòl urbà d'ús industrial a la realitat urbanitzada, els acords i convenis subscrits amb propietaris i a l'adequació de l'ordenació per a gestionar millor els sòls urbanitzats o pendents d'urbanitzar.  
  
Dit açò, dels informes rebuts s'observen les consideracions següents, tant de tipus legal com ambiental, que les descrivim a continuació:  
Infraestructura Verda i Paisatge  
D'acord amb l'informe de data 3 de desembre de 2019 del Servei d'Infraestructura Verda i Paisatge, analitzada la documentació s'informa, entre altres que cal tindre en compte, sobre aquestes qüestions:  
- Pel que fa a infraestructura verda i paisatge dels tres punts objecte de modificació, A, B, i C, atés que es tracta de tres àmbits molt reduïts i localitzats i amb l'ordenació proposada ja executada en algun cas, la repercussió en la configuració del paisatge tindrà un abast limitat.  
  
- Per a determinar l'afectació en el paisatge de les modificacions proposades, l'instrument de planejament, atés el reduït àmbit superficial afectat, es considera suficient valorar-ne la incidència en el paisatge aportant una anàlisi de la seua integració en el paisatge urbà específic per a cadascuna de les modificacions, A, B i C.  
- Per tant, sobre la base del que incorpora l'informe, la documentació de l'esborrany ha de completar-se amb:  
· Modificació A. Cal considerar que amb la modificació es configurarà part del límit urbà i de l'accés sud al municipi, i quedarà una xicoteta porció triangular del bloc industrial deslligada de la resta. Per tant, d'acord amb l'informe, l'anàlisi de la integració en el paisatge urbà haurà d'estudiar la incorporació de mesures d'integració paisatgística per a reduir o corregir els possibles impactes i millorar la qualitat visual de l'entorn. Aquestes mesures hauran de formar part del Pla en la part amb eficàcia normativa.  
· Modificació B. Les modificacions amb incidència en el paisatge únicament afecten l'obertura d'un viari de la xarxa secundària que està executat quasi íntegrament, per la qual cosa en l'anàlisi de la integració en el paisatge urbà s'estudiarà la repercussió en l'entorn d'aquesta proposta.  
· Modificació C. En l'anàlisi de la integració en el paisatge urbà, s'haurà d'analitzar i justificar la incidència de les irregularitats proposades en les alineacions de façana (sector assumit carrer 6) que semblen estar motivades per garantir la permanència de determinades instal·lacions aèries que contaminen la percepció d'aquests espais, així com l'amplària viària proposada per a algun dels nous vials proposats, a causa de la seua estretor.  
Urbanisme  
El Servei d'Urbanisme de la Direcció Territorial de València de la Conselleria de Política Territorial, Obres Públiques i Mobilitat emet l'Informe de data 9 de desembre de 2019 en el qual, analitzada la documentació, informa sobre qüestions fonamentalment d'índole urbanística que cal tindre en compte en la proposta final. Entre les de caràcter ambiental destaquem aquesta:  
- En la Modificació A Zona Antiga Mesta, la classificació com a sòl urbà del tram de l'avinguda d'Almansa que és via pecuària, s'haurà de sol·licitar un informe al Servei Territorial de Medi Ambient.  
· Així mateix, s'haurà de consultar el Servei de Planificació de la Conselleria de Política Territorial, Obres Públiques i Mobilitat, sobre l'afectació a la CV-81.  
  
F). Determinació de l'existència d'efectes significatius  
Segons estableix l'article 46 de la LOTUP, l'òrgan ambiental ha de determinar si un pla o la modificació d'aquest ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si escau, amb la consulta prèvia a les administracions públiques afectades, i amb les consideracions a què es refereix l'article 51 de la LOTUP.  
En vista de la documentació presentada, de conformitat amb els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge (LOTUP), considera:  
Que la modificació puntual número 15, Sòl urbà industrial, del Pla general d'Ontinyent suposa un nombre de modificacions menors sobre una superfície reduïda de sòl consolidat urbà (i una xicoteta superfície de sòl no urbanitzable), i incrementa en tot cas els sòls dotacionals a fi d'obtindre equipaments de diversos tipus, fet que no incideix significativament en el model territorial; tampoc representa cap vulnerabilitat davant de característiques naturals ni infraestructures existents ni a qüestions de mobilitat i, en definitiva, el pla, tal com es presenta, és pertinent quant a la integració de consideracions mediambientals, a fi de promoure el desenvolupament sostenible en el seu àmbit.  
  
Que de la modificació puntual número 15, Sòl urbà industrial, del Pla general d'Ontinyent no es deriven problemes ambientals significatius, segons s'extrau de les dades i la cartografia disponibles, i específicament des dels aspectes objecte d'estudi, tal com s'ha informat.  
  
Així doncs, analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'aquesta conselleria, es pot determinar, respecte de la modificació puntual núm. 15 Sòl urbà industrial del Pla general d'Ontinyent que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
  
G). Proposta d'acord  
Atenent el que s'estableix en l'article 51.2.b de la LOTUP, i com que la modificació puntual avaluada no té efectes significatius en el medi ambient i el territorial i se sotmet al procediment simplificat d'avaluació.  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 15 Sòl urbà industrial del Pla general d'Ontinyent d'acord amb els criteris de l'annex VIII de la LOTUP per no tindre efectes significatius sobre el medi ambient, de manera que correspon continuar la tramitació d'aquesta modificació conforme a la seua normativa sectorial, sempre que s'ajuste al que descriu la documentació presentada així com al que s'estableix en la legislació vigent, en els informes emesos sobre aquest aspecte i més concretament d'acord amb les determinacions de l'informe del servei competent en infraestructura verda i paisatge així com del Servei Territorial d'Urbanisme de València, entre les de caràcter ambiental es determina:  
- Se sol·licitarà un informe al Servei Territorial de Medi Ambient per l'afectació a vies pecuàries i l'adequació a la modificació sol·licitada, així com atendre les indicacions que es determinen en aquest.  
  
Segons estableix l'article 51.7 de la LOTUP, «l'informe ambiental i territorial estratègic perd la vigència i deixa de produir els efectes que li són propis si, una vegada publicat en el Diari Oficial de la Generalitat Valenciana, no s'ha aprovat la modificació puntual número 15, Sòl urbà industrial, del Pla general d'Ontinyent en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació».  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
En vista del que s'ha exposat, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 15, Sòl urbà industrial, del Pla general d'Ontinyent, per considerar que no té efectes significatius en el medi ambient, amb el compliment de les determinacions que s'inclouen l'informe esmentat.  
Notificar als interessats que contra aquesta resolució, com que no és un acte definitiu en via administrativa, no s'hi pot interposar cap recurs, fet que no és un inconvenient perquè puguen utilitzar-se els mitjans de defensa que en el seu dret estimen pertinents.  
La qual cosa us notifique perquè en tingueu coneixement i als efectes oportuns.  
I se certifica abans d'aprovar l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 20 de desembre de 2019.- El secretari de la Comissió d'Avaluació Ambiental: José del Valle Arocas.»  
  
València, 26 d'agost de 2020.- El director general de Medi Natural i d'Avaluació Ambiental: Benjamín Pérez Rocher.